1Ɔmɛni ndi Yesu Kristo kaba kemo bekyuli anyi. Na kási Dawid kaba kani nálɛ kási Abraham kemo. 2Na ɔ́si Abraham lɛlɔ úbalɛ Ɔga Dawid lɛlɔ ni, kaba kammɔ kemo bati anyi atɔ asia ndi amɛni. Abraham, Isak, Yakob, 3Yuda ku nwuna banwani bananabi, Peres ku Sera bani uni ndi Tamar, Hesron, Ram, 4Aminadab, Nahson, 5Salmon, Boas ɔni uni ndi Rahab, Obed ɔni uni ndi Rut, Yisai, Ɔga Dawid. 6Na ɔ́si Dawid lɛlɔ úbalɛ uwi ɔni na Babilonfuɔ béfie Israelfuɔ bésienku bana kalɔ lɛlɔ ni, kaba kammɔ kemo bati anyi ndi amɛni. Dawid, Salomo ɔni uni ndi uleku ɔni na Uria úti dii, 7Rehabeam, Abia, Asa, 8Yehosafat, Yoram, Usia, 9Yotam, Ahas, Hiskia, 10Manase, Amon, Yosia, 11Yekonia ku nwuna banwani bananabi. 12Ɔ́si uwi ɔni na Israelfuɔ bási Babilon bébo úbalɛ uwi ɔni na báwɔ Yesu ni, kaba kammɔ kemo bati anyi ndi amɛni. Yekonia, Sealtiel, Serubabel, 13Abihud, Eliakim, Asor, 14Sadok, Akim, Elihud, 15Eleasar, Matan, 16Yakob, Yosef ɔni néti Maria ɔni náwɔ Yesu ɔni baalɔ banii Ukyuli Ɔfunadi. 17Anwuɔsu ɔ́si Abraham lɛlɔ úbalɛ Dawid lɛlɔ ni, ɔdi kaba leevu-ine. Na ɔ́si Dawid lɛlɔ úbalɛ uwi ɔni na Babilonfuɔ béfie Israelfuɔ bésienku bana kalɔ lɛlɔ lɛnɔ ɔdi kaba leevu-ine. Na ɔ́sɔ ɔ́si uwi ɔmmɔ kemo úbalɛ uwi ɔni báwɔ Ukyuli Ɔfunadi ɔmmɔ lɛnɔ ɔdi kaba leevu-ine. 18Ɔmɛni ndi kalɛ na ɔ́bla asa na badubɔwɔ Yesu Kristo. Bévele Maria béte Yosef, nsu asa na badubuti lɛlɔ ni, Maria ɔ́nu ɔ́ti ka ɔda kafɔ. Katɔti Kɔyu ɔyikun náya na úbo úte lɛni. 19Yosef ɔdi ukyuli ɔni nse siin na Katɔti anumi. Nsu ka útayɔ ka uuwi Maria anumi kalɔ na kadi akɔ ɔsu ni, ɔ́bla kasusu ɔnii ɔɔnyonu-nwu kpoo. 20Ka ɔ́bla ɔkya kasusu kamɛni na útatɛ ni, Katɔti ɔtu ɔdi údie lɛlɔ ɔ́tina-nwu na kɔna kemo, na ɔ́su-nwu ɔnini, "Yosef, Dawid kaba kemo ubi, tayia ka eti Maria aani f^ulekudi kalɛ. Ɔsika kafɔ kani na ɔda mɛni ni, Katɔti Kɔyu ɔyikun kemo na ɔ́si. 21Na ɔdubɔwɔ ɔnanabi. Na awɔ Yosef asia-nwu lɛnyi anii Yesu, ɔsika anwu ndubudie nwuna bekyuli ɔlɛku bana ekpidi kemo." 22Maria lɛlɔ etemila amɛni álɛ lɛni kalɛ na ala ani na Katɔti ɔ́su úse ɔkɛ nwuna kenye udiene lɛlɔ ebo ete lɛni sɔsɔ. Ɔ́su ɔnii, 23"Adagyaa ɔdi ɔdubɔda kafɔ na ɔwɔ ubi ɔnanabi. Na bekyuli badubɔlɔ-nwu banii Imanuel." Na nwuna kalɔ budie ndi Katɔti ulieku-bu. 24Anwuɔsu uwi ɔni na Yosef ɔ́gyinya ni, úti Maria ɔ́bla ulekudi aani kalɛ na Katɔti ɔtu ɔmmɔ ɔ́su-nwu. 25Nsu ni, Yosef ku Maria baaagyi lɛlɔ aani ɔnana ku uleku kalɛ útédu uwi ɔni na ɔ́wɔ ubidi ɔnanabi ɔmmɔ. Na Yosef ɔ́sia-nwu lɛnyi ɔnii Yesu.
Copyright
Learn More
twi_Latn zho_Hant eng_Latn